स्नैचिंग की कोशिश कर भाग रहा युवक ग्रिल से टकराया
सेक्टर-26में एक युवक ने स्नैचिंग की कोशिश की। जब वह नाकाम रहा तो मौके से फरार होने लगा। वह भागकर जा रहा था कि रास्ते में लगी ग्रिल से टकराकर नीचे गिर गया। इसके बाद मौके पर भीड़ जमा हो गई और स्नैचर की जमकर पिटाई की। सेक्टर-26 थाना पुलिस ने उसे गिरफ्तार कर लिया है। पुलिस आरोपी को जीएमएसएच-16 में लेकर गई और वहां पर इसका इलाज करवाया गया। पकड़े गए आरोपी की पहचान पलसोरा के रहने वाले विक्की राजस्थानी के रूप में हुई है। बताया गया कि घटना सेक्टर 26 ग्रेन मार्केट की है जब मुकेश अपने काम से जा रहा था। इसी दौरान विक्की उसके पास आया और मोबाइल स्नैच करने लग गया। मुकेश ने शोर मचाया इतने में भीड़ इकट्ठी होती देख विक्की मौके से फरार होने लगा।
वह अभी कुछ दूरी तक भागकर गया ही था कि रास्ते में एक ग्रिल से टकराकर वह नीचे गिर गया। इसके बाद पीछा कर रहे लोगों ने उसे पकड़ा और जमकर पिटाई की। घटना के बाद उसे घायल अवस्था में इलाज के लिए जीएमएसएच-16 लेकर जाया गया। जहां पर उसका इलाज कर उसे छुट्टी दे दी गई। वहीं, पुलिस ने उसे गिरफ्तार कर लिया है और पूछताछ कर रही है कि उसने कितनी वारदातों को अंजाम दिया है।
hin_Deva hin_Deva hin_Deva